Huštań

Huštań (prjedy tež Wuštań, ) je mała wjes w Delnjej Łužicy. Leži w braniborskim wokrjesu Hornje Błóta-Łužica a słuša wot lěta 1974 k Łazej, kotryž je wot 2003 měšćanski dźěl Wětošowa.

 Geografija 
Wjeska leži w Delnjej Łužicy, něhdźe 15 kilometrow juhozapadnje Choćebuza, wosom kilometrow južnje Wětošowa a dźesać kilometrow sewjerozapadnje Drjowka. Přez Huštań ćeče rěčka Kśišowka.

Susodne wjeski su Brjaze na sewjeru, Naseńce na sewjerowuchodźe, Brodkojce na juhowuchodźe a Łaz na zapadźe. Na juhu leži Grabicański jězor, něhdyša brunicowa jama.

 Stawizny 
mini|Typiski statok w Huštanju
Po sydlišćowej formje je Huštań kulowc, kotryž je so w lěće 1377 prěni raz pisomnje naspomnił jako sydło ryćerja Hannsa von Bichowa. Za čas Třicećilětneje wójny so wjeska dospołnje zniči.

Dźensniša Huštańska cyrkej je so wot 1861 do 1863 natwariła, po tym zo bě stara cyrkej w nocy na 29. junija 1860 wupaliła. Wot 1898 měješe Huštań šulu.Chronika na wuestenhain.de; wotwołana dnja 12. oktobra 2025. 

W NDRskim času měješe so Huštań poprawom za Grabicańsku jamu wotbagrować, tak zo měješe wjeska za čas přewróta jenož hišće 50 wobydlerjow. Jama so pak 1992 zawrě, tak zo je so wobydlerstwo w mjezyčasu zaso podwojiło.

 Wobydlerstwo 
Po Mukowej Statistice Łužiskich Serbow měješe Huštań srjedź 1880tych lět cyłkownje 134 wobydlerjow, wot kotrychž bě 99 Serbow (74 %).

Po 150lětnej přestawce wotmě so w lěće 2018 prěni raz zaso serbskorěčna Boža słužba w Huštanju.

 Mjeno 
Huštań je jedna z mało łužiskich wsow, kotrež mějachu prěnjotne němske mjeno, z kotrehož je serbske pomjenowanje nastało. Drje je Arnošt Muka twjerdźił, zo běše do pomjenowanja jako Wustenhayn tule serbske sydlišćo z mjenom Pusty Gózd, nima wón za to pisomne dopokazy.Walter Wenzel: Niederlausitzer Ortsnamenbuch. LND, Budyšin 2006, str. 123.

 Wosobiny 
 Hendrich Głowan (1833–1884) – wučer a spisowaćel; narodźeny w Huštanju

 Žórła 

 Wotkazy 

 Informacije na webstronach města Wětošowa 

Kategorija:Wětošow
Kategorija:Sydlišćo w Delnjej Łužicy
Kategorija:Sydlišćo we wokrjesu Hornje Błóta-Łužica
Kategorija:Sydlišćo w serbskim sydlenskim rumje
Kategorija:Cyrkwinska wjes
Kategorija:Něhdyša gmejna (Wokrjes Hornje Błóta-Łužica)
Kategorija:Prěnje naspomnjenje 1377
Kategorija:Rozpušćenje gmejny 1974